Nuwe skakelpaar vir Streeptruie | Netwerk24
Nuwe skakelpaar vir Streeptruie
Deur Stephen Nell 25 Julie 2019 14:12
Josh Stander by Donderdag se oefensessie van die Westelike Provinsie op Nuweland. Foto: Gallo Images
Die Westelike Provinsie begin Saterdag se Curriebeker-rugbywedstryd teen die Goue Leeus op Nuweland met 'n splinternuwe skakelpaar in Paul de Wet en Josh Stander.
De Wet vervang vir Justin Phillips op skrumskakel en Stander vir Jean-Luc du Plessis op losskakel.
Volgens John Dobson, die WP se breier, is die skuif met De Wet in sy langtermyn-visie gegrond.
Die verwagting is dat De Wet tweede in die ry agter Herschel Jantjies sal staan vir die Stormers se nr.9-trui in aanstaande jaar se Superreeks.
"Paul gaan aanstaande jaar nog hier wees en is 'n uiters belowende speler. Ons almal weet ook dat Jano Vermaak sy loopbaan gaan afsluit. Herschel sal ons voorkeur-skrumskakel wees," sê Dobson.
Die skuif met Stander is gegrond in Du Plessis se kroniese probleme met sy heupe.
Hy is nie gepos nie. Dis meer 'n kwessie van ons wat sy werkslading bestuur.
"Jean-Luc sukkel met sy werkslading en het ruskans nodig. Hy het verlede week 'n moeilike dag teen die Haaie beleef en het nie vandeesweek geoefen nie. Hy is nie gepos nie. Dis meer 'n kwessie van ons wat sy werkslading bestuur," sê Dobson.
Soos verwag keer Dillyn Leyds terug op heelagter, wat beteken dat SP Marais vleuel toe skuif. Edwill van der Merwe bevind homself gevolglik op die plaasvervangersbank.
Jaco Coetzee is ook plaasvervangersbank toe geskuif om vir Sikhumbuzo Notshe plek te maak op agtsteman.
Carlu Sadie vervang vir Wilco Louw as vaskopstut.
Dillyn Leyds, Seabelo Senatla, Ruhan Nel, Dan Kriel, SP Marais, Josh Stander, Paul de Wet, Sikhumbuzo Notshe, JD Schickerling, Ernst van Rhyn, Chris van Zyl (k), Salmaan Moerat, Carlu Sadie, Scarra Ntubeni, Corné Fourie. PLAASVERVANGERS: Chad Solomon, Kwenzo Blose, Wilco Louw, David Meihuizen, Jaco Coetzee, Godlen Masimla, Edwill van der Merwe, Sergeal Petersen.